Ramptoestand ‘dalk opgehef’Pres. Cyril Ramaphosa (Foto: Elmond Jiyane/GCIS) Die nasionale Covid-19-bevelsraad oorweeg dit om die nasionale ramptoestand te beëindig namate die koers van Covid-19-infeksies daal. Dit is Woensdag deur pres. Cyril Ramaphosa bekendgemaak toe hy op medianavrae reageer het tydens die bekendstelling van die nuwe NantSA-aanleg – ŉ entstofvervaardigingsaanleg wat deur die miljardêr Patrick Soon-Shiong gestig is. Volgens Times Live het Ramaphosa gesê die heroorweging van die ramptoestand volg ná ŉ aantal mense en organisasies die afgelope twee jaar die instelling van die rampwetgewing betwis het. “Ek dink sedert die Covid-19-pandemie ons land getref het, het ons dit goed deur middel van die ramptoestand bestuur. Daar is nou wel ŉ sterk saak daarvoor dat ander ‘metodes’ gebruik moet word om die pandemie te beveg,” het Ramaphosa gesê. Die bevelsraad sal die kabinet eersdaags oor hul besluit inlig. Maroela Media het vroeër berig die ramptoestand is Vrydag tot 15 Februarie verleng. Daar was groot teenkanting teen hierdie besluit. John Steenhuisen, leier van die DA, het gesê die ramptoestand ondermyn maatskaplike, ekonomiese en demokratiese herstel. Alan Winde, die Wes-Kaapse premier, het ook versoek dat die ramptoestand opgehef word. Hy meen die regering het oorgenoeg tyd gehad om alternatiewe bestuurstelsels, afgesien van ŉ ramptoestand, in werking te stel. Die Instituut vir Rasseverhoudinge (IRV) het reeds in November verlede jaar gesê dat die regering se besluit om die ramptoestand tot 15 Januarie te verleng “skadelik en strydig met feite” is en op magsmisbruik deur die regering neerkom. Engeland se regering het ook Woensdag gesê die meeste Covid-19-regulasies sal vanaf volgende week opgehef word.